Die Jakaranda (Jacaranda mimosifolia) is 'n sierboom wat vanaf die Andes in Suid-Amerika ingevoer en genaturaliseer geraak het. Die boom word aangeplant as skaduweeboom en ook vir die pers blomme wat dit in die lente dra wanneer die boom sonder blare is. Dit is amptelik as 'n indringerplant verklaar.
Pretoria, die administratiewe hoofstad van Suid-Afrika, staan algemeen as die Jakarandastad bekend. 'n Groot aantal jakarandas is in die stad aangeplant. Dié bome kleur die stad se strate pers as dit in Oktober begin blom.
Die eerste twee jakarandabome in Pretoria is in die 1880's uit Brasilië ingevoer en by 'n skool in Arcadia geplant. 'n Ruk daarna het die destydse staatskweker, James Clarke, opdrag gekry om bome in die Staatskwekery in Groenkloof te kweek. Hy het 'n besending saad van Australië bestel, waarby 'n pakkie jakarandasaad per abuis ingesluit is. Teen die jaar 2000 was daar ongeveer 70 000 jakarandabome in Pretoria.